b'\n_START_ARTICLE_\nThana Alexa Paveli\xc4\x87\n_START_PARAGRAPH_\nThana Alexa (New York, 1987.), ameri\xc4\x8dko-hrvatska jazz pjeva\xc4\x8dica, skladateljica i aran\xc5\xbeerka hrvatskog podrijetla.\n_START_SECTION_\n\xc5\xbdivotopis\n_START_PARAGRAPH_\nRodila se u New Yorku, od roditelja Radovana Paveli\xc4\x87a i markize Mercy de Bona Paveli\xc4\x87 (k\xc4\x87i ro\xc4\x91enog Dubrov\xc4\x8danina Frana Bone) iz poznate dubrova\xc4\x8dke obitelji Bona, poznate izvanbroadwayske kazali\xc5\xa1ne glumice i uspje\xc5\xa1ne investicijske bankarice, jedne je od prvih \xc5\xbeena koje su se uspjele probiti u vrh ameri\xc4\x8dkog bankarstva,  a u New Yorku je osnovala zakladu Heathote za financijsku pomo\xc4\x87 neafirmiranim glazbenicima. Otac Radovan je predsjednik Rotary kluba Zagreb, poznati je odvjetnik, poznat po pobjedi u sporu pred Vrhovnim sudom Amerike kad je odobren presedan da Hrvatska nije obvezna pla\xc4\x87ati dugove biv\xc5\xa1e Jugoslavije, a mnogo je pridonio da se uspje\xc5\xa1no zavr\xc5\xa1i spor o povratku \xc5\xbeidovskog blaga u Dubrovnik._NEWLINE_Roditelji su joj se upoznali upoznali u New Yorku. Za Thaninu ljubav prema glazbi zaslu\xc5\xbean je njen otac, koji joj je kao djetetu pu\xc5\xa1tao plo\xc4\x8de bluesa, funka, jazza i soula. Djetinjstvo je provela u Connecticutu. Ve\xc4\x87 s \xc4\x8detiri godine svirala je violinu. Kao dijete ma\xc5\xa1tala je biti violinisticom. Pretkraj osnovne \xc5\xa1kole preselila se s obitelji u Hrvatsku, u Zagreb, gdje je dalje i odrastala. U po\xc4\x8detku je bilo te\xc5\xa1ko jer nije dobro govorila hrvatski i osje\xc4\x87ala je nostalgiju za Amerikom. Tje\xc5\xa1ila se pisanjem pjesama na engleskom. Dok je bila u Hrvatskoj, upisala je kod Mirele Brneti\xc4\x87 rock akademiju, a kod prof. Ines Reiger u Be\xc4\x8du upisala je satove jazz-pjevanja._NEWLINE_Prvi nastup u javnosti nije imala u SAD-u, nego u domovini svojih roditelja, Hrvatskoj, u Dubrovniku. Imala je tada 13 godina, a nastupila je u kafi\xc4\x87u Trubadur na nagovor vlasnika Marka Bre\xc5\xa1kovi\xc4\x87a, jednog od osniva\xc4\x8da legendarnih Dubrova\xc4\x8dkih trubadura._NEWLINE_Sa 16 godina zapjevala je u legendarnom zagreba\xc4\x8dkom B.P. Clubu, jer je njen talent uo\xc4\x8dio legendarni hrvatski jazzer Bo\xc5\xa1ko Petrovi\xc4\x87, njen susjed iz Tesline ulice, a omogu\xc4\x87io joj je nastup i u dvorani Lisinki. Poslije je stekla diplomu iz jazz glazbe (New School for Jazz and Contemporary Music) i psihologije na njujor\xc5\xa1kom New School Universityju (koled\xc5\xbe Eugene Lang) Usporedno je radila na pjeva\xc4\x8dkoj karijeri. Dok je studirala, postala je \xc5\xa1ti\xc4\x87enica jazz bubnjara Bernarda Purdieja, poznatog po suradnji s uglednim glazbenim imenima kao \xc5\xa1to su Aretha Franklin i James Brown._NEWLINE_Jo\xc5\xa1 prije zavr\xc5\xa1etka studija glazbe i psihologije po\xc4\x8dela je nastupati na raznim klupskim pozornicama, skupljaju\xc4\x87i za interpretaciju jazza relevantna iskustva. Sura\xc4\x91uje s nekima od vrlo poznatih imena njujor\xc5\xa1ke jazz-scene, me\xc4\x91u kojima su kontrabasist Reggie Workman, bubnjar Bernard Pretty Purdie, saksofonist Billy Harper, bubnjar Antonio Sanchez te pijanisti Junior Mance i Jay Clayton. Kad je big band u pitanju, kao aran\xc5\xbeer pojavljuje se i truba\xc4\x8d Cecil Bridgewater. Kao jazz-pjeva\xc4\x8dica Thana Alexa predstavila se u njujor\xc5\xa1kom Lincoln Centru jo\xc5\xa1 prije nekoliko godina, kad je kao vrlo mlada nastupila s grupom na\xc5\xa1ih jazz-glazbenika, predvo\xc4\x91enih Bo\xc5\xa1kom Petrovi\xc4\x87em, u kojoj su bili i slovenski gitarist Primo\xc5\xbe Gra\xc5\xa1i\xc4\x8d te bas-gitarist Mario Mavrin. U njujor\xc5\xa1kom je Allen Roomu pjevala uz sna\xc5\xbenu potporu vrlo poznatih d\xc5\xbeezista, kontrabasista Bustera Williamsa i bubnjara Lennyja Whitea. U Hrvatskoj nastupa ponajprije s hrvatskim d\xc5\xbeezistima pa je na koncertu u maloj dvorani Vatroslava Lisinskog pjevala u dru\xc5\xa1tvu s gitaristom Elvisom Penavom i pijanistom Matijom Dedi\xc4\x87em. Nastupala je i s Julijem Njiko\xc5\xa1em, pokojnim Bo\xc5\xa1kom Petrovi\xc4\x87em, Ratkom Divjakom, Sarajlijom Sinanom Alimanovi\xc4\x87em, Ratkom Zja\xc4\x8dom te nekim drugim na\xc5\xa1im d\xc5\xbeezistima prete\xc5\xbeito u malim sastavima, a od ve\xc4\x87ih ansambala s HGM big bandom i dirigentom Sigijem Feiglom. Na dubrova\xc4\x8dkim je nastupima u Lazaretima, kao i u nekim tamo\xc5\xa1njim hotelima, nastupala i s vlastitim kvintetom. Od me\xc4\x91unarodnih uspjeha vrijedi spomenuti njezin nastup na jazz-festivalu u Bernu uz trio Sama Mortella te da je hrvatska dobitnica slovenske nagrade Jazzon 2011. Alpe \xe2\x80\x93 Adria za debitantski, dosad najvi\xc5\xa1e spominjan, solo album Ode To Heroes. No ona je dosad snimila jo\xc5\xa1 tri; New Life s mladim bubnjarem Antoniom Sanchezom, Fractal Attraction sa skupinom gitarista Genea Essa te Friends ostvaren sa sastavom na\xc5\xa1ega pijanista Matije Dedi\xc4\x87a, koji je u tom projektu posegnuo i za njezinom skladbom Siena._NEWLINE_Prvi je album "Ode to Heroes" objavila 2015. godine. Na albumu su i njene autorske kompozicije i aran\xc5\xbemane, a suradnici su joj bila poznata jazzerska imena poput Antonija Sancheza, Jorgea Roedera, Sergia Salvatorea, Donnyja McCaslina, Scotta Colleyja i Christosa Rafalidesa. Na Thanin rad ostavila je trag njena brata Nikija (Nikolasa) Pavelica, student i perspektivnog igra\xc4\x8da ragbija koji je 2010. poginuo u prometnoj nesre\xc4\x87i u 21. godini \xc5\xbeivota. Posvetila mu je pjesmu Ghost Hawk._NEWLINE_Udala se za njujor\xc5\xa1kog bubnjara i skladatelja filmske glazbe ro\xc4\x91enog u Meksiku Antonija Sancheza, dobitnika \xc4\x8detiri Grammyja, nominiranog za Oscara (glazba za film Birdman), koji svira u sastavu poznatog gitarista Pata Methenyja. Sa Sanchezom je sura\xc4\x91ivala na njegovim albumima New Life i The Meridian Suite.\n_START_SECTION_\nNagrade i priznanja\n_START_PARAGRAPH_\nPobijedila je na natje\xc4\x8daju za skladatelje Jazzon Alpe-Adria 2011. godine. Izme\xc4\x91u osam finalnih skladbi iz pera austrijskih, slovenskih i hrvatskih skladatelja, ocjenjiva\xc4\x8dki je sud izabrao njezinu skladbu "Ode to Heroes". _NEWLINE_2014. bila je druga na jazzerskom natjecanju Made in NY._NEWLINE_Bila je otpjevala pjesmu Siena na albumu Matije Dedi\xc4\x87a Friends i ta je pjesme bila nominirana za Porin.'